khistorydata/jeongjo-sjw-relations huggingface dataset:
정조 23년 · 목
備局啓言洪川幼學李光漢農書册子批旨內有令廟堂逐條稟覆之命矣觀其册子則其一貸田法富家之田畓量宜分排於貧者竝以賭地例酌定而常年依公結卜數收稅凶年視災結加減收稅仍成節目一置官家一置該洞至於均田事誠欲行之不無經綸事也以土配民王政之本井地遺意之可行於後世者惟有均田一事然而我國事勢之猝難容議向者聖敎剖析無餘今此貸田之論豈不是貧富相資之道而民能樂從則實爲美俗官若强行則必有後弊硬定科條恐非因勢利導之方其二禁遊手中人以下閑散者流一竝充丁或歸農京外府史胥徒外邑衙前及軍官冒入之輩奴婢使令之不緊額數竝量宜減額其除使之歸農至若流丐恣意討食騷撓閭里而又有稱以濟州人持示公文討出錢貨侵掠鷄犬自今流丐之有根着者次次領送本鄕無根着者押送于江邊新設鎭俾作農民而此則自廟堂預爲知委於各鎭事也閑散充丁吏校減額以至流丐禁斷莫非禁遊乎緣南畝之良策而已陳於前後覆啓濟州人出陸者昨年旣令刷還册子中亦言其弊寢息今無可論流丐之無根着者押送于西北新設鎭雖不害爲實邊之一道而此皆平日惰遊之民勸之未必作勞擾之徒爲有弊置之其三飭堤堰通水道自官宣力而堤堰之役木物爲主私養松則宮室棺槨之材藩籬堤堰之用告官受題量宜許䂨黃腸之內若有一株犯禁則梟首境上事也堤堰修築諸道今方擧行而大抵松政得失專在道臣關東則比他道尤別苟使弛張適宜奚但水門水桶之不患無材守法奉公利用厚生之道自可竝行而不悖惟其不能如此也故松田日耗民弊日滋某處之當禁某用之當許今不必指的行會徒致法條之蕩然封山大松十株以上犯䂨雖是一律至於一株梟首未免失言法愈嚴而愈不行必然之理也置之其四均水利洑中有田畓之人一齊會議以其田畓之上下次第列書戶名於木牌輪回灌漑如是而或有爭鬪潛漑者則嚴査痛治申飭諸道事也秧節爭水甚或至於鬪毆殺傷誠爲鄕村之惡習今此所論雖未知實效之何如而使爲守令者商量採施亦爲無妨以此意分付諸道其五定經界私田四表種桑而各營各司屯田及各宮房折受之地種以楮漆以表經界水田則塍埴經界異於陸田春耕鍤役之際或有蠶食之弊則自官卽爲尺量犯科者嚴治照律之意知委諸道事也私田則種桑公田則種楮漆雖不必一一區別稼穡樹藝自周官以來相爲表裏向奉楊州儒生安聖鐸覆啓批旨已爲關飭諸道水田溝塍之犯耕此疆爾界各有其主爲長吏者自可聽理不必發令提飭其六考勤慢野人之惰於農者使該里司農時時警覺以韋鞭少者二十度多不過三十度事也考課動慢守令之職其下則有面任尊位之屬焉鞭撻多寡不足以仰煩朝令其七禁廣作一人兼幷衆被其害其所以量宜分排之道在於以結數劃給而又在於改量田明田賦事也耕之鹵莾滅裂其實亦報之以鹵莾滅裂此誠至言也今玆所陳儘爲有理若使爲農者捨其貪多務得之心深耕易耨各盡其力則富戶獲倍息之效貧民有可食之土其利豈不博哉量定結數雖難遽議凡在課農之任者咸知此箇事理誠心勸諭漸次矯弊則不待量田定賦其效可以立見以此分付諸道其八作家統以八家作統凡於興功役事婚喪疾病相保相救之意依鄕約條件申飭各道事也此則已悉於前此覆啓之中今不疊論其九立農稧今以八家作統仍以其統內各成一稧每年息利稍待贏餘春秋社會抽籖給財以辦牛隻及田器以其餘財用於司農簿牒使喚之費事也社倉天下之良法而民不自願則尙不得强以行之況鄕里殖貨之私稧乎隣曲同議互相資助使家有農牛人具田器則固是美俗有難自官勸成其十建農官京置大司農鄕置面司農洞置里司農而大司農則自廟堂議薦面司農里司農則各自該面里從衆議望報于官事也官非不備在其人擧職之如何耳度支之掌邦賦堤堰之與水利任固專矣而不惟是也內而廊廟外而方伯守令至于末之面任里正皆以重農力穡爲今日當務之先孜孜慥慥夙夜不懈則人皆司農也豈必別立一官方可責成乎此則置之其十一明鄕約鄕約諸條一不遵行經年無聞令廟堂更爲申飭諸道而終未奉承者以其政堂綸音之揭板逐月課講於巡營事也此亦前已覆啓不必更飭綸音之月講於巡營事體反涉屑越置之其十二禁濫卜火粟執卜無論豐歉到處橫濫或徵四五斗或徵五六斗令廟堂行關各道踏驗時平野原續田外勿復有行尋執卜之奬事也火稅濫執之弊伏奉安望鐸覆啓批旨亦旣嚴飭諸道自本司待秋成更加考察其十三平糶糴守令得其人則百弊自蘇至於停退蕩減因緣作奸之弊則苟能詳明升斗焉敢誣也締結防納之弊嚴査窮覈輿受同罪則自可消息事也以麤換精分石減斗停退捧納之時加出把掌分等蕩減之際乘機幻弄受錢防納再徵民間等種種奸弊誠如所陳關飭相續法條具在按而行之惟在守令徒欲防奸奸不可勝防冊子中欲平糶糴先律其已云者又作爲守令者頂門之一針苟能如此所謂諸般奸弊亦當不期祛而自祛以此行會俾各知悉其十四明災結災政一事吏奸蝟集踏驗不公而廟堂所劃營門所給當食者不食不當食者或食甚至於貪贓守宰奸猾吏胥獲於營門而罔其卜民執災時逐庫踏驗成冊考準等事不如守令之得人且災結之政雖在常年各邑亦有原災然而災年災結猶爲中間消瀜況常年災政乎令廟堂每秋行會諸道各別申飭事也災政能否亦係其人苟非至無狀者名以守宰寧忍先自染指於窮民口吻中物而若其吏莫售奸民受實惠之道專在於述者之能册子所論非不纖悉而亦不可邑邑提飭事事申戒至於常年原災之說似未詳裏面而然各邑中舊陳之未蒙頉者雖或有之未嘗邑邑皆然況所謂未蒙頉者亦當査得新起以充其總豈可每年給災視作常例乎此則別無可以稟處者其十五防雜役各廳募入竝歸農充丁方物供饋變通酌定官衛日用以月俸中會減監色中間侵漁之弊亦爲防禁事也募率汰減事屢陳於前此覆啓烟役一款雉雞柴炭之收納道路橋梁之修治固是不可已之事而各此各項物種不時需用者一一責納於民間而官得錐刀之利民受邱山之苦是豈任字牧者之所可爲乎道各異例邑各異規雖難爲劃一之制不可不祛其太甚爲先嚴飭諸道猥瑣名色之科外需索於民戶者一竝截減使之自官備納以除一分之弊釐正形止卽報本司其十六尙節儉鞍馬衣服墻垣第宅冠婚喪祭使有定限至於申禁條件惟在廟堂節制事也子產之爲政亦不過曰都鄙有章上下有服近日晶俗之僭侈人皆憂之而今此所云救奢侈莫如尙節儉尙節儉莫如正名分者至爲要切然而所以致此之道惟在於上行下效法制條禁則末也向日聖諭中省騶減樂之敎莫不欽頌固朝紳之所宜共勉者餘不敢更論其十七禁烟茶妨害農事糜財費貨無復可論禁之數年可使絕種設其科條一切禁斷事也其十八禁濫屠濫屠之禁本爲農政而過禁之弊反害於農令廟堂更爲新節目行關事也此兩條或屢煩論列或已爲行會今不架疊其十九置家釀而禁市酒事也旣不行一切之法則或禁或否徒爲擾民況酗酒大釀本有條禁今姑置之其二十糞壤法植甕街頭作廁路傍設溷坊邊置盆店舍以爲蓄糞壤事也其二十一代田法生穀尤多者莫良於代田申飭行之事也其二十二反耕法春耕之時隨其土品水田則反耕二三次陸田則亦耕二三次事也此三條老於耕稼者當自知之而要之爲有益行農務與下卷所陳察五星辨五木敦五祀等條件姑待農政全書刊頒之日令編纂諸臣看詳補入以爲勸農之一助上諸條外又以今春輪疾後人民未蘇戶口愈減請賜今年田租之半申飭諸道雖非式年更修籍政俾無得同戶同籍漏戶漏籍則戶數抑或有倍於前日然而身役戶役不爲均分隨其所增一向侵漁則弊必如前爲辭而賜租則雖有故事以今國計姑難容議修籍則自有恒式不可疊行而第所謂戶數之必倍前日卽亦深知事情之論大抵册子中所論雖多最是守令得人百弊自蘇云者實爲要旨就今所覆啓者言之朝廷別爲立法則固多掣礙守令苟能盡職則皆可施行特恐其徒歸空言反生別弊故類多寢閣爲先以此意一通行會俾各警勵仍令隨宜採試且其所云守令得人在於培養蒙士培養蒙士在於講明小學因請敎官之擇人其言雖似迂疏至理實不外此訓蒙誠得其道則國家之收效豈但守令之得人而已此雖非一時敎官之職所可成就在朝家循名責實之道亦不當視同文具處以宂官此後則必以經行修明之人另加擇差使居其任者亦思所以盡心職事之道事請竝爲申飭該曹敎以觀於所進之根據可知其人之綜明已付之該曹以爲詢事考言之地依此施行
정조 23년 · 강
命彥陽儒生全萬疏陳中仍舊倉設面庫事先使該邑試爲擧行
정조 23년 · 목
備局啓言彥陽幼學全萬上疏批旨內有廟堂論理粘啓事命下矣觀其疏本則其一移秧從民所好隨土所宜而禁其太過事也其一火粟不可禁事也其一禁烟茶事也其一修堤堰事也此皆已陳於前後覆啓其一糶糴混置吏緣爲奸民受其弊仍舊倉舍隨面數立壁隔間視面大小容入各間書揭面名糶糴之時該面民人自負而出納庫門上下各設鎖鑰上鑰官上下鑰面任次知眼同封標不許無時犯手營耗及官用雜役穀別立一庫不相混雜事也糶糴所以爲民而反爲民弊如欲以官庫而寓社倉之意使民視同己物相爲自謀則今此所論非無可採而邑有大小面有多寡有難一例施行日後典守又不能如法則徒爲目前擾民之端先從彥陽一邑使之博詢民情無煩民力試其便否如果有效則列邑視傚以爲次第推行之地事分付該道其一近來各軍名色率多虛張而其中禁御兩軍無異束伍互相爲害諸邑之白骨黃口痼弊無限可合兩軍者別穿奸竇軍校生徒作爲逋逃之淵藪欲防奸竇只因兩軍之名㫼以宿衛之重另取可合者一依別隊都試賜科施賞而出身後差出兩營鄕哨官每番率鄕軍上番亦許京軍門試放而鄕哨官則拔其優等許以邊將之制兩軍之每番千名通許一年六番則當爲六千輪以二朔者本意有在此亦不務精而務多矣六千之中擇其二千以此二千分爲一年兩番則宿衛比前無減兵則精矣其餘退卒充於保軍以補上納之數事也禁御軍之不能精抄責在帥臣當自該營門隨時察飭至於別設都試一年兩番非但勢有難行弊或反甚軍制大變通之前不可輕議請置之從之敎以還弊先試該邑甚當爲先嚴飭該倅擧行而待今冬彥陽一邑當別遣繡衣以考該倅所爲之何如此意分付道臣
정조 23년 · 강
命南部一胎生二男一女人依例給料
정조 23년 · 목
漢城府啓言卽接南部令李玄謙牒報則以爲薰陶坊政承契任掌來告該洞居良人鄭得麟妻私婢德伊一胎生二男一女云故部官親往摘奸則果如所告云矣敎以料米依例題給事分付該廳○賑恤廳啓言取考前例則丙午京居良人文東允妻一胎生三男因本廳草記依外方以會外米三石上下之例自戶曹題給三石仍爲定式矣德伊處依定式給米之意請分付戶曹允之
정조 23년 · 강
召見祈雨祭受香承旨金翰東鄭尙愚沈象奎于重熙堂
정조 23년 · 강
召見承旨沈象奎于重熙堂>
정조 23년 · 강
遞承旨金翰東以申大尹代之前望也
정조 23년 · 강
行次對及諸承旨持公事入侍于熙政堂召見藥院提調時原任閣臣藥院提調金文淳副提調李晩秀檢校提學鄭民始原任直提學徐龍輔鄭大容原任直閣金勉柱檢校直閣沈象奎檢校待敎李存秀
정조 23년 · 목
政院以時原任大臣爲承候來待啓敎以卿等旣入來三十日次對進定於今日○政院以持公事入侍事命下而次對日持公事入侍例不得爲之啓稟敎以當此憫早之時何循常例仍爲入侍○藥院提調及閣臣承候也○予曰予實否德致此亢旱朱夫子以三光全四時和山不童澤不涸爲位育之功位育之功卽予之責也辛亥以後雨澤多寡必錄置通一年計之辛亥則八尺五寸九分壬子則七尺一寸九分癸丑則四尺四寸九分申寅則五尺八寸乙卯則四尺二寸四分丙辰則六尺八寸五分丁巳則四尺五寸六分戊午則五尺五寸六分以昨年今年是月言之則昨年是月則雨水深殆近尺餘而今年是月則所得纔爲二寸秋事之如何雖未可預科而目下民情甚切悶矣今日召接專出於求助之意而不知之中或有幽鬱之未伸者乎或有秕政之未革者乎大抵昨年則湖西之旱爲最而今年則湖四雨澤殆踰二寸兩南亦勝於畿邑矣李秉模曰大凡祀事之致誠遲不如速小心翼翼允而不懈固難責之於人人而今番外邑之祈雨似涉頻數恐或有漸不如初之慮此亦悚然矣予曰今番旱氣亦如今番輪氣無非邪沴之所湊而旱災之酷亦因西風之不止似是自西而來者尤可異也且以此啓言之如姜金輩一種風習頗涉娬媚者鮮能脫套雖稍欲自好者亦未免漸染更入一層則便是邪學蓋今世之薄有才藝者自其文也聿也無不流入於此弊以至腰金頂玉紆朱拖紫之人苟幸目前之無事都無實地之脚踏冠冕玉珮之中往往有一種不正之風氣如是而安有昭明開朗底氣象乎充塞乎天地之間者乃是至大至剛之氣而今也則充塞宇宙無非邪沴之氣如是而又安得不致旱災乎辭而闢之非孟子則實難容易議到而亦豈可任他邪沴不思廓淸之方乎夫理一而已心亦一而已專於此者必不暇及於彼正一邊旣重則何患於邪一邊爲今之人者一門之內交相勸戒嚴察乎正邪主容之分愼擇於錙銖毫釐之際挽回篤厚之風俗而諸不在六藝之科者一切斥而擯之然後今日之旱災亦可以消弭矣目今急務惟當先從近俗所謂不緊可笑底事而着力做去蓋以近俗觀之則經術二字看作羞恥夙興夜寐亦豈非苦事而今之所恥卽古人之所不恥今之所苦卽古人之所不苦若不反今之好變今之俗則有何可爲之道乎近來每欲行一番次對輒費多少心慮雖無別般謨猷或有一二事之稱能稱意則猶有充然底意思而若待爲一場雜亂了無可觀則反或悔其設行矣
정조 23년 · 강
命外邑所納綿布之弊令大臣先爲商量釐正之方
정조 23년 · 목
左議政李秉模曰固城倅上疏中木弊事亦當稟處而大體木若準尺則京司似亦無點退之理矣予曰近來戶惠廳則此弊何如惠堂鄭民始曰各邑尺數不齊或有差過者亦或有未滿者不得一一尺量竝爲捧上而鍮尺自有定制兩端織以靑絲卽亦法典若依法典上納則自當無贏縮點退之患矣戶曹判書趙鎭寬曰尺數勢難一一許量故不免有些少贏縮矣予曰木品自有升尺而近來奸僞百出民不以本色納于官吏亦以雇價徵於民及其上納未色麤荒惠廳受貢之民兵曹受雇之屬軍門給保之類莫不稱冤豈有如許駭然之事乎究其本在於紀綱前此諸文倅之疏輒言木弊姑未指一下敎者欲一番拔例定式也聞有司堂上之言木疋尺數近果過於尺量云此亦豈可如此之事乎卿等知此意商量釐正之方可也
정조 23년 · 강
命三南民庫戶斂之弊更飭有司堂上釐正
정조 23년 · 목
予謂有司堂上李書九曰湖南結役果已釐正云耶書九曰道臣向以若而邑釐正之草成册上送而其中四五邑以入較出終不能相當斂於結者有加無減至於捧糴時或有加升名色以此補用於民庫而此等之弊決不可襲謬故以更卽釐正之意往復矣道臣今方遞易各邑釐正之文簿使之收聚以來待其上來欲爲逐邑面商計矣予曰故相趙顯命完伯遞來後曾有以戶役成出節目先朝中年以前如故相者已成此等節目故其時竝與舊官夫刷馬嚴禁民庫戶斂則卽今所謂釐正之節目必皆隔靴爬癢以今紀綱其何能有成乎今番齋居之時取覽先朝文蹟之事關民事者似此節目間事今人則必將謂之繁瑣不可行矣大抵賦役之偏苦今倍於古而爲民者皆能如期上納今之民心豈可善於古乎況均役節目時雜役一款上下之尤所致意則今人及有不屑如也之意不欲爲民舒力豈成說乎卿等更加着意可也
정조 23년 · 강
命軍契貢物作等事後日籌坐時會議歸一後更爲稟處
정조 23년 · 목
兵曹判書金文淳啓言因軍契貢人詢瘼時所下批旨當爲稟處而取考前後上下謄錄則元貢外一年加下多寡不一渠輩所願則毋論每年所入之贏縮作等折給以爲一定之恒式年前判府事在本兵時以此事之依渠願作等有所筵奏而擧條尙未頒下矣第聞三千金以內則數頗不足渠輩萬無自當擧行之望云今右以三千五百兩作等以給則在渠裴旣適其願而本曹亦似有所益矣左議政李秉模曰俄於閤外兵判以此事相議而僚相之意以爲持難矣右議政李時秀曰今若依渠願作等則目前利害卽未可知而年久之後所謂加定之數便作元貢樣而因緣事會又必有加劃之請此亦不可輕許矣予曰兵判之言亦似好矣而大臣亦有異同之論後日籌坐時會議歸一後更稟好矣
정조 23년 · 목
兼右諭善李晩秀入見如儀僚屬朴宗羽隨入講說見講學廳日記
정조 23년 · 강
命奉化縣軍政釐正事依道臣狀請施行
정조 23년 · 목
左議政李秉模啓言奉化縣監蔡弘直上疏批旨軍政之弊令道臣從長釐正論理狀聞事命下矣卽見慶尙監司申耆狀啓則以爲奉化以八百餘之戶總覓充過九百之軍額雖家出一丁猶患不足又況有諸般軍後之類則以一身而兼數役誠非過語先從該邑査正校院之冒錄私募之濫額一一汰定於逃故雜頉其餘未充之數勢將分送各邑而道內匠稅革罷之後權定良保自歸閑丁此外若干邑又有臣營扇竹保名色而分定已罷歸屬無處就其中參量除給於各該邑使之塡補關額餘丁一百五十名充定於奉化軍移送之代軍案改定一餘待回下擧行事請令廟堂稟旨分付矣以八百餘戶應九百軍額比諸他道軍多之邑不無間焉而況此一百五十名之移送他邑可謂一邑回蘇之會依所請釐正軍案之意請分付從之
정조 23년 · 강
命寧海府自比安等邑移來軍額還送本邑事置之
정조 23년 · 목
左議政李秉模啓言頃因寧海府使閔師宣上疏比安等四邑移來軍額旣移旋送反不如初不移額道內他邑如有戶多軍少處則令道臣商量狀聞後稟處之意西復奏行會矣卽見慶尙監司申耆狀啓則以爲近來軍丁之弊無邑不然而寧海戶總倍多於軍額十九名之移來添額數亦零星以其二千四百七十餘戶靑彼一千一百二十餘之軍則綽有餘裕不恤他邑之弊曲循移送之請初非可論關餘該府冒錄幼學額外校院生及投托驛屬軍校子枝之可合軍保而圖避者另加査櫛一一汰定於上下納布軍有闕之代請令廟堂稟處矣元戶二千四百七十餘戶中除雜頉戶不滿八九百云者該倅疏辭果未免太過而今此道啓卽是汰定之形止則十九名移來軍之還送本邑更不必論請置之
정조 23년 · 강
命玄風縣軍額塡代及進上靑竹移送他邑事依道臣狀請施行蘆長谷移屬事置之
정조 23년 · 목
左議政李秉模啓言玄風縣監張錫胤上疏批旨當年還上分排何乃與朝令太不副昨年停退條亦必有廟堂知委竝宜議于道伯期於方便統穀事下納事移來軍額事貢竹事地界事令道臣可以措處者措處不得自專者狀聞事命下矣卽見慶尙監司申耆狀啓則以爲昨年新停退分排事丁巳停退分數收捧事前道臣李義綱在任時方便指揮已經磨勘統穀事該縣時留各穀中限折半以他衙門穀相換減數俾除民弊下納事該縣元無下納之例而若値別差倭頻數之年萊府有追劃之擧而此非近年常有之事自今爲始停劃計科移來軍額事該縣軍額實難隨闕隨代外此比安等邑十五名之移送尤係添弊之端戶曹匠稅革罷之後良保二十二名自歸閑丁以此塡代之意關餘靑竹事四月令晉州十六箇河東九箇逐年分當閏朔條昆陽十三箇河東十二箇間二年竝封四月令全屬晉州閏朔條全屬昆陽後玄風所封竹一十五箇內十六箇移送河東九箇仍定該縣使之合力封進藘長谷移屬事州縣大小各有定制割此屬彼設或俱便於官民因一邑倅之陳疏不可容易議到而該州民情擧皆不願移屬一款尤難許施請令廟堂稟處矣二十二名匠保之歸之軍額所得不少靑竹之移送他邑數亦夥然該邑除弊必有實效蘆長谷之移屬不但該州民人之不願亦豈可一一準請乎請此則置之從之
정조 23년 · 강
南兵使崔景岳以同仁堡移設後烽把變通事馳啓命加設烽軍之靑立於何社及爲弊與否更爲關問後稟處
정조 23년 · 목
左議政李秉模啓言此南兵使崔景岳狀啓也枚擧甲山府使宋翼孝同仁權管李緯坤雲寵萬戶金致爀牒報以爲同仁堡已爲移設於劍川巨里烽燧與把守不可不及今新設同仁堡五里許有柏德嶺新設一烽於此自柏德嶺烽直傳于雲寵所里德烽燧則相距頗遠不能看望以所里德烽移設於綠磻峰北準柏德嶺烽西準惠山烽南準阿叱間烽則報警可無疏虞把守事本堡西去三里許有嘉林村卽彼地遮川洞可哥水洞兩路之要也自嘉林西距十二里許有泉水里亦江邊緊要之地俱爲設把於此兩處則邊政鞏固而本堡新設之初兩把排番其勢末由雲寵堡羅巷浦把守本爲柏德嶺一路而設今則同仁堡移設於相德以北劍川巨里則羅巷浦把守移置於泉水里使其本卒立把嘉村把守使同仁堡土卒及本社居民合力守番則事合俱便而同仁堡舊基所在阿叱間烽燧及大同把守該堡今旣移設於八十里外實難依前擧行勢將移屬於地方官使該府使主管而此係烽把變通不敢擅便請竝令廟堂稟旨分付以爲及時擧行爲辭矣今以狀辭觀之烽把形便似當如此而加設烽軍之責立於何社及爲弊與否不爲擧論始設之時不可不審此一條請更爲關問後稟處從之
정조 23년 · 강
命使行時譯員不緊額數及使臣從者乾糧卜馱釐正事置之
정조 23년 · 목
左議政李秉模啓言卽見冬至正使李祖源所啓則以爲行中譯員之不緊額數有名無實至於使臣從者及乾糧卜馱之太多其弊有不可勝言如不及今釐正實有難支之患下詢大臣從長變通爲辭矣前後使行之以此爲言者非止一二而旣無損益於灣府徒有事勢之掣礙請今姑置之從之
정조 23년 · 강
飭諸道道臣守令之情理應許者外毋得給由上京
정조 23년 · 목
左議政李秉模啓言受由上京守令連因飭敎自該曹陸續下送而其後上來者亦多云當此劇農勸課之時一日曠官誠爲可悶而每每煩稟亦涉屑越令該曹隨卽來告廟堂仍爲催促下送如非情理之不得不在法應許者外切勿給由之意請嚴飭諸道道臣從之
정조 23년 · 강
許副藥院都提調李秉模以沈煥之代之許副景慕宮都提調沈煥之以李時秀代之
정조 23년 · 목
左議政李秉模啓言臣之乞免之意猥陳衷懇恭俟處分而雖以兼帶言之所管太多司僕提調及司饔院奉常寺都提擧之任竝賜體諒區區之望矣敎以過矣卿之兼帶藥院今姑許副其代沈判府事爲都提擧判府事沈煥之曰臣之兼管都提擧其數與左相同而今又過之扈衛大將尤非臣所可堪之任宜蒙體諒之恩敢達矣敎以過矣卿之景慕宮都提調姑爲勉副右相爲都提調
정조 23년 · 강
命金化縣監金載謙楚山府使宋祥濂施以削職之典載謙令該府拿問捧供
정조 23년 · 목
大司諫申獻朝啓言今春輪疾死亡甚多內而五部外而八路咸蒙惠恤之典得以趁期掩理凡爲邑倅者雖在凡民之喪固當匍匐救恤仰體聖朝爲民之意而故江原監司沈晉賢之喪出於金化縣而喪出十餘日始得殯斂故渭原郡守沈興永之喪出於楚山府而距郡百餘里舁屍到郡聞者慘然莫不駭歎其在聖朝敦風俗之道不可置而不論請金化縣監金載謙楚山府使宋祥濂竝施以削職之典從之敎以金化事誠如風傳則該倅所爲可謂無狀不測一邊令該道行査狀聞一邊令該府拿問捧供
정조 23년 · 강
命刑曹判書趙尙鎭罷職參判金熙朝參議丁若鏞推考正郞南寅老拿問勘罪
정조 23년 · 목
大司諫申獻朝啓言朝廷之上廉恥爲重近來帶彈行公便成謬例臣常慨然若其微眚細故之官師箴規猶或見彈於此職行公於彼職而若其事關義理不輕而重者豈可揚揚於彈墨未乾之時乎刑曹判書趙尙鎭以禁堂事臺論峻發曾未幾日又復冒沒行公者已極寒心而俄以完決獄案事所奏之言全沒商量太欠別白當此遇旱求助之時身爲刑官之長果能服念而丕蔽則何若是臨急苟艱大失恤刑之體乎且聞獄案初不輪示大僚此亦有違於近年以來定式嚴飭之本意請趙尙鎭施以削職之典敎以上款事是豈如此之事乎爾言非矣至於刑獄文書之不有特敎定式尙不輪示大臣大是不察判堂罷職諸堂推考郞官拿問勘罪
정조 23년 · 강
大司諫申獻朝避嫌賜批
정조 23년 · 목
獻朝啓言臣以刑曹判書趙尙鎭事有所論列矣及承批旨有上款事爾言非矣之敎此莫非臣人微言輕不能見孚之致請命遞斥臣職敎以勿辭亦勿退待
정조 23년 · 강
命江原監司尹弼秉令憲府發減取招
정조 23년 · 목
正言趙秀民啓言聖世風敎宜尙忠厚同朝死喪尤合匍匐關東故道臣洪仁浩身故而殯在咫尺未及啓靷時監司尹弼秉大張妓樂交承之間胡忍爲此其傷風而乖義與諫長所論金化楚山俱不近於人情請江原監司尹弼秉亟施譴罷之典敎以風傳有難盡信不可無究竟其事實爲先令憲府發緘取招以聞
정조 23년 · 강
命前統制使尹得逵令該府拿問捧口招
정조 23년 · 목
正言趙秀民啓言前統制使尹得逵居閫而醜說狼籍遞歸而廣占田宅此而勿論豈可曰有懲勵之國法乎請尹得逵亟施竄配之典敎以苟如風傳其爲駭痛甚於疲殘武弁之犯法爲先令該府拿囚嚴問捧口招以聞
정조 23년 · 강
命壯勇大將趙心泰重推本營敎鍊官金命遇令攸司用私賤騎馬之律
정조 23년 · 목
執義曹允燈啓言近來法綱日漸解弛私賤之屬無難騎馬交馳於朝士之間此雖微事亦關世變臣於此嘗痛心試出禁牌則有私奴之見捉者乃是壯勇營敎鍊官金命遇之奴也命遇發怒於其奴之見捉使其旗手牽馬送至臣家其所威喝無所不至萬萬駭憤常時若能立紀律而嚴檢束則頑校之放恣無忌豈若是之甚乎請壯勇大將趙心泰從重推考從之敎以所謂馬主之該校付攸司移用私賤騎馬之律
정조 23년 · 강
命京外獄案如有疑誤處有司之臣更加明査覈奏
정조 23년 · 목
執義曹允遂啓言當此憫旱之日恤刑愼獄自是疏鬱導和之政日前秋曹獄案判下實出好生之德意而第念審獄之際若不十分詳覈務歸平允則亦非生道殺人之義請更飭有司之臣就京外諸獄案如有一分疑誤則更加明査覈奏俾洩匹夫匹婦幽鬱之氣焉從之
정조 23년 · 강
嚴飭各邑祈雨祭設行時祭官及下隸供饋責出於閭閻及寺刹之弊
정조 23년 · 목
掌令姜世綸啓言外邑禱雨之壇皆在官府稍遠之地名山大川之間無論守令之親行鄕所之替往許多祭官與下隸供饋每每責應於附近閭閻及寺刹其爲貽弊之端不一而足此豈憂災恤民之意乎目今旱災到處同然湖嶺諸道自當鱗次設行請令廟堂行會諸道嚴飭各邑俾無如前貽弊之事從之
정조 23년 · 강
命尙州營將李烷罪狀令該道査啓後拿來勘律其代差出下送
정조 23년 · 목
掌令姜世綸啓言尙州營將李烷以鎭衙傍驛所騎之疲劣嚴棍馬戶使之刻日代立初過定限又加棍嚴督所謂該馬戶勢不能如期改立則慮其死於杖下乃至結項之境該營將之過於酷急致有人命自斃之擧者不可置而不問請李烷爲先罷職令該府拿問定罪敎以聞甚駭然近來營將未聞一人之修擧於戢盜不干之事無辜之民每多越俎侵虐金鎭鼎之處分未幾且當憫旱一念在於伸枉雪鬱則苟如傳聞其爲痛駭及有甚於初除者類爲先令該道星火嚴査使之卽爲修啓後以爲拿來如律勘斷之地今日政改差差其代待下批當日下送
정조 23년 · 강
校理金履載啓請昨年冬聯箚諸玉堂付籖者竝分揀不許
정조 23년 · 목
履載啓言當此憫旱之時言路之開最爲急務而昨年冬聯箚諸玉堂尙在付籖之中臣未見箚本雖未知遣辭之如何而大抵其職則論思其事則懲討固不當若是推抑況今求助之日而以言獲譴者尙多其人甚非來諫之道請伊日付籖諸玉堂亟降分揀之命敎以更聞伊時事實其在後弊有難輕議分揀矣
정조 23년 · 강
推大司諫申獻朝正言趙秀民獻朝及秀民避嫌賜批尋命秀民遞差
정조 23년 · 목
承旨沈象奎啓言大司諫申獻朝傳啓就座之後謂以下諭啓辭之忘置更爲進前大損臺體從重推考雖以隨入之諫臺言之初不提醒於未就座之前者宜有警飭請正言趙秀民亦爲推考從之○大司諫申獻朝啓言臣儱侗譾劣新啓之後宜卽請下諭而徑先退伏又復進前至被承宣請推請命遞斥臣職敎以勿辭亦勿退待○正言趙秀民啓言臣於諫長追請下諭之際坐處稍間不善周旋至承推考之命莫非臣生疏之致請命遞斥臣職敎以難免失體爾則爲先推考○校理金履載啓言正言趙秀民避嫌之際奏對糢糊全不成樣請趙秀民遞差從之
정조 23년 · 목
承旨洪義浩啓言卽見黃海監司曺允大罪人除寬得放送事啓本則日字及承旨官銜有誤書處奏御文字有此不審請推考從之
정조 23년 · 강
命審理文書判下者令該曹審理郞廳主管單抄修正審理錄仍以草本分送于內閣及政院載錄於日省錄日記著爲式
정조 23년 · 목
承旨洪義浩啓言凡審理判下之該曹者令該曹審理郞廳主管單抄以爲審理錄修正之地而亦以草本二件卽日分送于內閣及政院俾爲載錄於日省錄日記事請定式施行從之
정조 23년 · 강
命壯勇營鄕軍月課設行肆覲坪時及各項例下之數以肆覲倉所在華城納耗穀推移取用
정조 23년 · 목
壯勇營提調鄭民始啓言卽接廣州留守徐鼎修所報則以爲鄕軍月課肆覲坪設行時及各項例下之數合爲一百八兩而尙無區劃之方自本營從長變通爲辭矣揆以事勢合有變通之道以肆勤倉所在華城納耗穀中稱此數推移取用其代則以華城新屬穀物取耗充給定式施行之意請分付兩都留守處從之
정조 23년 · 목
承旨李集斗啓言慶尙監司申耆農形狀本中年月不塡某日事極疏忽請推考從之
정조 23년 · 강
命總戎廳軍校支放之需以他衙門或軍門穀劃給事令該將臣詳探其可貸處指一稟達
정조 23년 · 목
總戎使李邦一啓言本廳壯牙兵身米昨冬因朝令折半或三分一數以錢代捧爲六百五十石之多此是軍校支放之需不得不及今區處而目下市直踊貴每石以五兩錢實難貿得目今停料勢所必至在前代錢之年取用於留庫穀後貿來充上已多其例而留庫體重有難輕議昨年依筵稟送價請得於戶兵曹俱爲軍料不可以錢放下故也今番依此例以留庫穀與他衙門軍門穀中從便劃給以爲及時接濟之地請下詢大臣敎曰大臣之意何如左議政李秉模曰該將臣商議于他衙門或軍門詳探其可貸之處然後始可以指一稟達矣從之
정조 23년 · 강
命再次祈雨祭以二十四日設行龍山江獻官以重臣塡差
정조 23년 · 목
禮曹以再次祈雨祭龍山江楮子島遣宰臣不卜日今二十四日設行啓○敎曰龍山江依近例以重臣塡差
정조 23년 · 강
命龍山祈雨祭獻官南公轍敍用同罪人李翊模李魯春一體敍用
정조 23년 · 목
敎曰獻官中罷散人與同罪人一體敍用
정조 23년 · 강
命京兆及請道如有抱冤之類廟堂草記道伯狀聞
정조 23년 · 목
敎曰其雨其雨尙今不雨必有幽隱積冤之莫伸而然者今日賓對之進定詢問者此也廟堂三司之臣旣聽筵敎自當有聞卽陳其外無以自致之類令廟堂嚴飭京兆知委坊曲諸有抱冤者呈于廟堂廟堂隨到卽爲草記諸道則道伯廣探勿爲隱諱隨卽狀聞俾有勤問之實效
정조 23년 · 강
吏曹判書洪良浩陳疏乞遞賜例批正言李瑞朝疏陳病狀乞遞仍請各道飢邑牟還停退抄出窮民限秋成排巡給還賜批下廟堂稟處尋因廟堂覆啓置之
정조 23년 · 목
疏略曰貧民之受還爲種者及其收穫殫地所出糴數難充開倉督捧之時備納無路窮閻愁歎極爲憐憫臣愚以爲分付各道道臣抄出一道中飢邑牟麥還上擇其最甚姑爲停退以待來年其中最窮至貧之類使被災該邑別爲成册自六月限秋成前排巡給還俾令仰哺作農則實爲救民之急務若不預先設施濟活之策秋稼雖稔新穀未登之前民必有流離顚連之患雖欲急救有後時之悔矣伏願特賜採納批以疏辭令廟堂稟處爾其勿辭察職○備局啓言正言李瑞朝上疏令廟堂稟處事命下矣今年麥農果違始料而隨其膏瘠登歉相錯且念備豫之道專在牟還停退一事有難輕議抄出窮民限秋成排巡給還事限六月排巡蓋所以接其麥糧也今又更爲排巡以至秋成則非賑非糶不但分留之紊亂民情亦未必願受請竝置之允之
정조 23년 · 강
備局以嶺南進上生鰒採取時革弊事啓命如有違越該帥臣施以禁錮三年之律半乾鰒春秋定限各分兩次合封與當朔生熟鰒同爲封進前兵使李殷福令該府拿問勘罪
정조 23년 · 목
備局啓言頃因梁山郡守尹魯東上疏批旨及慶尙左兵使李普漢狀啓判付內辭意關問嶺南道帥臣處矣卽見慶尙前監司李義綱報本司辭緣則枚擧左兵使李普漢牒呈以爲生鰒加採預採之弊一切革罷採鰒時帶去卒隸及勸農首作者等名色亦爲除減出浦之期定以一旬或一望助役軍一款亦爲革罷東南八浦減其營府烟戶雜役沈水軍供饋輪回擔當供饋之費以除弊錢利條及元進上價米磨鍊後每年橫斂之五百餘兩盡數永減機張越採一體禁斷而至於合封便否生熟鰒之間一朔封進係是朔膳不可變改半乾鰒則春秋各封七等而春等則元無定日故待關文封進秋等則例於九月初等封進其餘六等逐月封進而諸般弊端今旣盡革則合封分封別無損益於海民依前封進實合便宜而但春等依秋等九月封進例以三月內定日封進則諸弊可祛而機張越採事在久遠無路査出而討索之弊始自癸卯左水營封進靑魚大口機張船民處三百八十餘兩之每年收斂極爲不當自今靑魚進上專責於東萊所在免就條漁條漁簾機張船民處收斂一款永爲革罷事嚴立科條爲辭而成節目上送矣觀此報辭與節目則前之先期一朔預採者稍近其限半乾鰒則限以一望生熟鰒則限以一旬加採私採等許多襲謬之習亦爲革罷則採取之數旣減於前侵責之弊亦當頓祛勸農作者諸般名色竝皆除減只令一軍官定送亦不帶去卒隸則供億之費幾乎全減沈水軍自有定數助役名色旣令革祛烟戶雜役又爲減給以除弊錢利條及元會減價米從優磨鍊輪回供饋蔚山十八浦機張九浦橫斂之五百餘兩更勿徵責連海處越採一款亦爲嚴防云果依節目嚴立科條則朝家德意可以遍及沿海窮民庶得息肩而飭禁稍允則便易解弛以此節目一通謄置於營閫邑諸處以爲永久遵行之地至於次數合封旣曰無損益於浦民則進獻事體甚重不當遽變前規而春等半乾鰒封進無元定期限曠日採取等待爲弊云誠如其言則其弊在於元限之不定不在於期日之早晩取考內醫院謄錄則半乾鰒每於正月內發關自二月初三日爲始限七次封進矣以此作爲元定日子俾除預待之弊事分付內醫院及該道道帥臣左水營機張船民處三百八十餘兩收斂亦旣永罷一體嚴飭俾無更犯之弊前兵使李殷福加採預採之不足至於無時私採不恤海民之狀今旣登聞不可無懲請令該府拿問勘罪允之敎以若是定式之後絲毫違越則該帥臣施以禁錮三年之律事載之受敎事分付禁府亦令該閫揭板而半乾鰒以其所封貼數春秋定限各分兩次合封而與當朔生熟鰒同爲封進之意分付該閫及統營
정조 23년 · 목
因該府坐不坐單子敎以在外亞尹許遞今日政差出
정조 23년 · 강
命刑曹判書今日政差出
정조 23년 · 목
因該曹坐不坐單子敎以判堂未差之代今日政差出與亞尹待下批牌招察任
정조 23년 · 목
㴠下諭後過限不上來政院例捧禁推傳旨也
정조 23년 · 강
命南海縣令李顯昱改差今日政擇差下送
정조 23년 · 목
慶尙監司申耆以顯昱親年已過七十令該曹照例稟處馳啓敎以係是法典改差今日政擇差給馬下送
정조 23년 · 강
有政吏曹參判李書九兵曹判書金文淳進
정조 23년 · 목
以南履翼爲持平李東煥爲正言金近淳爲校理李貞運爲修撰權裕爲左參贊權犲爲刑曹判書閔台爀爲左尹李冕膺爲全羅監司趙華錫爲楚山府使金箕憲爲永川郡守金志和爲南海縣令朴宗龜爲金化縣監申漵爲減平縣監姜彝正爲副總管
정조 23년 · 강
命秋曹囚卞宗海分揀放送仍飭本曹聽理中凡屬於伸鬱之道者而不得擅勘者隨卽草記
정조 23년 · 목
律官卞宗海曾有放送之命而尙在於該曹都囚徒敎以爲念滯囚旣有姑放之命則何故至今在囚乎該房査問委折以啓○政院啓言卞宗海在囚委折査問於司謁等處則司謁李基翼果承卞宗海姑放之下敎而聽瑩未卽來傳于本院事極駭然請爲先推考允之敎以律官之其間許久滯囚足以代準律後勿如彼之意嚴飭特爲分揀放送事分付而有裨於伸枉疏鬱之政令廟堂今方知委京外本曹聽理各別詳愼如有可以登聞者雖非殺獄凡屬於伸鬱之道而自本曹不得擅勘官長之事隨卽草記事嚴飭
정조 23년 · 목
政院啓言今日次對總戎使李邦一擧條書入有此錯誤當該注書所當重勘而本院請推外無他罰何以爲之敎以爲先推考
정조 23년 · 강
命秋曹因李昌麟僞傳下敎一款究竟成案
정조 23년 · 목
該曹啓言因判付罪人李昌麟初供中傳旨之眞箇與否更送該曹使之究覈還送矣卽接戶曹回移則以爲李昌麟所供內果以下敎樣瞞告而傳旨與下敎未能區別致此錯對金處信所供內雖以內入樣同謀於偸竊而瞞告辭緣皆是昌麟所爲則下敎與傳旨實無知得之路大抵傳旨二字雖出昌麟初供而旣聞司謁口傳云云則其非傳旨的實無疑若使渠或有僞造之標跡則豈不現捉乎隨其錯對而捧供初不辨覈釐正者莫非弊曹昏暗疏謬之致云傳旨一款蓋緣該曹與臣曺之不能區別而昌麟所供旣以爲下敎樣瞞告則啓籖黃紙中假托傳旨四字實合釐正故以僞傳下敎謀竊公貨改書而文案則請待批下修正入啓敎以曹吏無以排金門入紫闥則所謂下敎必有聞而傳之來歷聞於何房承旨樣爲說云乎承旨之外丙申後未嘗以口傳下敎使承傳色等傳之者已成金石之典曺中上下皆知則曹吏縱欲憑藉該堂以下孰有信聽者乎然則下敎之僞傳豈非外題設或錯傳係是無於例之事當句內不成說又不可以應爲下敎事之錯傳或僞傳論可謂皮之不存此一款斯速究竟卽爲成案修啓
정조 23년 · 강
命北靑府病民救助人張萬謙相當之任令兵曹論理草記
정조 23년 · 목
兵曹啓言因咸鏡前監司李集斗狀啓輪症之類出物救助人馳啓事判付內北靑閑良張萬謙分付道伯給糧上送令兵判招見身手後草記事命下矣萬謙自該道上送故招見其身手則人旣醇謹貌亦健實而不嫺弓馬以農爲業年今五十六歲云矣敎以可合相當之任更爲論理措語且問渠願草記
정조 23년 · 강
司僕寺以椒島屯牛革弊事啓
정조 23년 · 목
該寺啓言因谷山府使丁若鏞所啓椒島屯牛之弊令該寺回啓事命下矣椒島屯牛之設置不知爲幾百年而爲弊滋甚島民難保云故昨冬因該道道臣之往復牛案見存之二百七十六首竝以兒犢例每首七兩五錢歇定價本自該營拮据上來自玆以往本島牛弊革祛更無可論矣
정조 23년 · 강
命禁衛營從事官洪理變汰去令該府拿問嚴勘
정조 23년 · 목
該營啓言本營餉色從事官洪理變餉米捧上時致憾於將校摘奸累百石所捧之米抛置倉庭庫門亦不還閉徑歸其家駭妄極矣爲先汰去其罪狀請令該府拿問嚴勘允之
정조 23년 · 강
命京居進農書幼學李晩祿令政院招致給內下大典通編一件
정조 23년 · 목
備局啓言京居幼學李晩祿所陳農書册子有粘連回啓之命矣觀此册子則以得人任職爲一篇之頭腦而次陳七條一曰還弊二曰勸桑蠶三曰敎耒耕四曰以富周貧五曰禁烟茶六曰修隄堰七曰用水車自古言治道者莫不以任賢爲急今此所論意雖甚美不過言其大體之當然而已旣無別般施措之可以採行者其餘諸條則或屢陳他啓或已經關飭而其中敎耒耕一條近來牛禁之申明漸有成效行之稍久庶可使家家畜牸人人買犢耒耕之法雖或見試於一時不必發令敎民反致以人代畜之歎請竝置之敎以此儒首先應對於頒諭後而欲待諸道農書之畢至今始使之回啓以今觀之雖似諸人已陳之陳談爲治莫尙於得人任人則此儒能言此可謂知所本糶糴耕蠶堤堰水車與夫富周貧禁種茶等語言則皆是其在隗始之義不可循例回下而已令政院招致此儒內下大典通編一件賜給
정조 23년 · 강
命交河幼學李文哲所陳農書中除新卜事待秋申飭俾遵常式文哲令內閣招致給內下韻書一件
정조 23년 · 목
備局啓言交河幼學李文哲所陳農書册子有粘連回啓之命矣觀此册子則一曰廣堤築二曰修洑道三曰禁注秧四曰改尺量五曰除新卜六曰禁遊民七曰申牛禁八曰給民食九曰立勸農十曰勸種桑凡此十條前後陳農務者無人不言屢經稟覆新起之三年後收稅自是法典而今此除新卜條中泥生新起處當年徵稅之說殊甚可駭必由於吏胥之奸弄此則請待秋申飭俾遵常式允之敎以宣綸之後首先獻書者京儒李晩祿也其後三日續呈者此儒言多可取編入於農書以奬先於人之誠意亦令內閣招致給內下韻書一件
정조 23년 · 강
命羅州幼學羅敏徽所陳農書付之內閣以備編定農書者之一助
정조 23년 · 목
備局啓言羅州幼學羅敏徽所陳農書册子有粘連回啓之命矣觀此册子則爲綱者九爲目者三十二蓋以修君德爲農政之本制國用爲農政之要其所論列頗有條理就其中可施於事爲者而論之田制條中以時檢覈齊其等賦以時勸課修其功務云者卽近日朝廷之所講究改量査陳飭敎屢降行春勸耕溫綸歲頒列邑擧行之如何當考來效自陂堰至水器五條俱言水利而其所謂春宣隄防秋宣疏鑿云者與楊州儒生安聖鐸之言所見略同此事向已關飭諸道至於陂堰之邑設一職非但徒爲煩弊言者亦以擇良吏兼其職爲宜令日之專責於守令卽是此意視勤慢而賞罰之惟在於堤堰司之隨時考察與此下別設農官一條竝置之水車事前已屢陳別無可論下濕之地泄水放水旱燥之時乾種區田事及農要條中謹田水耘牟麥務黍粟三件事在農務似爲樸實之道農書纂輯時亦令看詳採入自農等至農備十六條皆以古人成言泛論大體別無可以逐條稟覆者其中懲遊食助爲田兩條前此回啓亦有所論惟傷穀罰一條在法固所當嚴而草賊偸竊牛馬放牧守令例皆痛禁不必更煩申飭請置之允之敎以所陳農綱九條屬之於君德農目三十三條歸之於本務自顧萬化之原有足反省其所論列頗有條理云者卿等說誠得之雖於已回啓旣關飭之事更究可試之道仍以此書付之內閣以備編定農書者之一助
정조 23년 · 강
命羅州幼學羅學愼所陳農書中疏堤事令堤堰堂上檢飭諸道
정조 23년 · 목
備局啓言羅州幼學羅學愼所陳農書册子有粘連回啓之命矣觀此册子則以正君心正人心復古制順天道四者爲綱而以相土宜利農器興水功三者爲目自古草野之士進言于君者孰不以正君心定民志爲先務而常談之中自有竗理死法之中亦有活法有非蔑學淺識所敢草率依樣反歸䙝慢之科此二條置而不論其曰復古制者復設列邑敎授訓導之職而勸農之任陞之于職又擇敎授學徒中有知識學力者照管民事爲辭矣列邑守宰苟皆得人則訓士課農自是職掌內事苟不得人則雖有敎授訓導之官亦無如之何矣目令實政專在於守宰之擇人不在於敎授訓導之復與不復至於勸農之陞職除非更張官制則不可容易議到竝置之其曰順天道者亦正君心中一事也別無可以稟覆者其餘相土宜也利農器也興水功也卽是綸音中條件而前後章奏與覆啓已盡論列請亦爲置之允之敎以其言約而盡固可尙至於論水功處曰以疏堤之役始於農功已畢之後則受冬雪滀春雨可以備旱云者夫夫也皆知而不能行堤堰堂上知此檢飭諸道
정조 23년 · 강
命淳昌幼學申輔權所進農書付之內閣編入於農政書其中治蝗條謄頒外營試可然後頒之諸路
정조 23년 · 목
備局啓言淳昌幼學申輔權所陳農書册子有粘連回啓之命矣觀此册子則一曰統說二曰三農土宜三曰天時四曰水功附以水車五曰農器附以飼牧六曰耕治七曰播蓻附以圃農八曰耘耔附以治蝗九曰收穫十曰功效雜引傳記間附按說往往有深於農理之言至於占候之方播種之宜最爲勤渠又其推言重農力穡之效俾小民知惰傲之可戒耕作之可勸者意亦可尙而諸條皆是泛論別無及今可以稟覆施行者竝待農書撰輯日以爲看詳採入之地其中奮洑之沮戲新築乾坪之減結設堤水車之自官試用觀其蒙利厚薄依堤堰四一例收稅事雖爲指的仰請而洑訟聽理自有營邑堤役設施亦旣申飭水車便否不但屢煩論列藉使自官府造成先爲試用此亦出於爲民勸農之意豈可又徵其稅與小民爭利乎所論未知得當今姑置之末端所陳禁雜技嚴酒禁事說弊雖甚詳悉雜技禁斷之待秋關飭前已覆奏而今此定配後逐日點考之論太近煩苛酒禁則自有令式不必更論而今此各防里別定任掌之請徒致騷擾請竝置之允之敎以所進農書輯約其言多可採用付之內閣編入於農政書其中治蝗條中辟蝗捕蝗之方月前與外使有語至於此而未得其方此儒能言之益知求言之效有如此此一條爲先謄頒外營試可然後頒之諸路
정조 23년 · 강
命靈光進士李大圭所陳農書採其有裨於穡政之語編入農書
정조 23년 · 목
備局啓言靈光進士李大圭所陳農書册子有粘連回啓之命矣觀此册子則設爲問答之辭備陳農圃之理而首言修人事待天時之道次言理隄防疏溝瀆禁火田行均田勸付種務代播以闢曠土驅遊食以緣南畝行租庸調之法以救糴弊末乃結之以早作勤農之方而又以廣德敎務節儉爲安民理財之本言固根據意亦可尙其中理堤防疏溝瀆禁火田勸付種等諸條前後言者不止一二雖其所言各有詳略之不同而今無可以更爲稟覆者均田事先王美制豈有過此而苟非大更張大變通猝難容議代播事昨年已施之效出自聖斷嗣後節晚之歲自當按而行之不必更爲論理驅遊食事此惟在於按道守土之臣誠以懷保勤以勸課而已前此申飭亦旣屢矣而更觀來頭實效有無隨時關飭租庸調事我國之兩稅身布原其始則何嘗不寓意於租與庸而時異古今法有疏密經界紊而結役不均閑丁多而簽伍偏苦至若糶糴之設本出爲民而末流之弊反歸病民當今之說民瘼者孰不以此爲言而設弊雖易救弊則難凡在分憂之列者量時度勢念之在玆今日修一廢政明日行一善事則日計雖不足歲計必有餘此乃京外有司之臣常所講磨而勉勵者姑不別爲稟處其餘事件之裨益農功者請姑待農書編撰時折衷採錄允之敎以以吾道言之周子主靜張子主誠程子主敬姚江之致知川陰之愼獨莫不以學一字爲階級今以農說進者言人人殊而其指趣則皆農也其中靈光進士李大圭農圃問答多有可採者遠倣康節之漁樵近傚文成之東湖上以天時下以地利中以人事設難質疑井井有條理善其肯綮則曰明曆候也曰租庸調也曆凡七十有二變而歲差氣差後出愈巧然夫子所云行夏之時者爲萬世之章範矣賦自十一至二十有一而宇文泰蘇綽之法至唐益明然成周所以度其濕原徹田爲糧爲百王之關和矣若其施措間事則德敎之推廣節儉之崇尙是耳竝與待士作人之方深得識體之義極爲嘉乃採其有裨於穡政之語編入農書而大圭者近遊上舍習知文詞之超等屢被奬詡今其說又如是勤據尤可嘉也
정조 23년 · 강
命全州幼學金尙直所陳農書中陳田新起三年內勿爲執卜事另飭諸道俾有實效仍命以此添入八路繡衣事目以爲考察
정조 23년 · 목
備局啓言全州幼學金尙直所陳農書册子有粘連回啓之命矣觀此册子則其一興水功事也其一相土宜事也其一農器事也其一移秧則間多得失付種則初無得失有灌漑處不必盡付種無注引處不可不務付種事也其一改量均賦事也上項諸條已悉於前此覆啓更無可以稟處者其一陳田新起三年內勿爲執卜事也起墾後三年始乃執卜法典所載而外邑書員輩中間操縱纔過一年必也執卜村民之於邑吏畏之如虎不敢訴冤如是之故農民解體初無起墾之心此則另飭諸道俾有實效其一各道各邑之吏屬煩多反爲民弊額內之吏不可無也而額外之吏嚴加禁斷事也營邑吏輩之奸猾自來伎倆刀筆爲利看作貨竇無意於食土食力專事乎遊衣遊食侵虐小民而其中又或有謀避良役而冒屬者亦一痼弊也雖然州府郡縣各有定額則額外除減自是守令之責今不可以法典所載之事別爲頒令有若新創之法其一禁南草事也此事前已屢次覆啓請今姑置之允之敎以白地靑山尙欲括龜新起者三年始稅之法何能行於鄕胥之手乎此而修明則土可闢民可聚以此添入八路繡衣事目以爲考察之地吏額自有通編所載而若或一時淘汰則吏亦民也仳㒧可矜闕而不補卽亦漢唐遺意此在營邑擧行之如何
정조 23년 · 강
命全州幼學李汝孝所陳農書令內閣詳載新編農書
정조 23년 · 목
備局啓言全州幼學李汝孝所陳農書册子有粘連回啓之命矣觀此册子則占候墾田灌漑收穫之方多出於古人書籍別無可以稟處者其中官置農牛以助耕種民納稅租輸之官家云者外面驟看雖似益下官牛之弊不出多年如印一板爲官長者如能節用愛民貿給民戶俾作渠產以爲作農之地則固善矣給牛捧稅決非可論請置之允之敎以三十九條條列附以養蠶牧牛之方仍陳田間之農談可謂諸書中翹楚邇可遠在兹雖多古人之已經驗者修以明之亦云美矣何必曰新之爲嘉農書編輯此可居甲乙亦令內閣以其語詳載新編之書
정조 23년 · 강
命全州幼學宋相彙所陳農書中陳起及糶糴事嚴飭該道
정조 23년 · 목
備局啓言全州幼學宋相彙所陳農書册子有粘連回啓之命矣觀此册子則其一八域似無純豐純歉之理關北關西凶則漕運湖南嶺南之粟而賑之湖西湖南凶則漕運關東關西之粟而餉之移民移粟事也隨其豐歉互相賙賑交濟等穀自有朝家措劃之例今不必更論而移民一事自是行不得之事其一沙陳之起者執稅陳者減稅事也陳者之減稅起者之徵稅固是常典而執災執卜之時吏緣爲奸陳者反爲責稅起者亦或漏稅則殘民呼冤而莫訴官長見瞞而不知其爲弊也莫此爲甚而朝家飭令前後屢勤地部事目每秋頒降營邑自可按而行之其一改量田事也前已覆啓別無可以稟處其一分糴餉民事也春夏所受之米未滿半斛秋冬所納之米至于斛餘則草野憂歎之言安得不如此而繡啓之按廉道臣之考績未嘗不在此今若不爲指的而一番泛飭則恐不足爲實政隨現重勘實合事宜其一被山帶河地廣人稀之地聚其流離失所之民而資其田器造其杷耒給其耕牛墾其土壤則未及數年可以成聚事也言之甚美而旣無指陳之地殊沒施措之方今姑置之其一田賦之貢山郡則取其簡便以布代納連浦之邑則其邑之浦作其公廩而各納其邑之米於其邑之浦倉事也山郡之僻遠處以布代納山郡中附近海倉處依例輸稅者自有定式更無可論而若使連浦之邑各納其稅於其邑浦倉則勢必盡罷漕倉而後爲可恐非可論請竝置之允之敎以論列諸條不但爲興利而已袪瘼邊較多陳起處徵減無常糶糴時精濫各異尤係痛禁而嚴防者此儒居住卽營下邑若自營下邑悉心民事則似此之言豈登於草野之奏乎爲先嚴飭該道
정조 23년 · 강
命全州幼學李章烈所陳農書撮其可取者用之
정조 23년 · 목
備局啓言全州幼學李章烈所陳農書册子有粘連回啓之命矣觀此册子則以昨冬綸音中興水功相土宜利農器三條敷衍爲說而繼以平田結禁南草爲裕財之策矣平田結事卽是仁政之所先二十年一改量自有法典而間因京外疏啓或令待豐擧行或令從願査陳按道守土之臣自當量宜奉行今不必疊床禁南草事亦因湖西儒生之疏已有所覆奏無容更議請竝置之允之敎以書中敷說諸條毋曰昔賢之已言與他人之先陳撮其可取者用之
정조 23년 · 강
命鎭安幼學朴宗赫所陳農書中陳田虛卜事關問道臣使之報來後從長稟處
정조 23년 · 목
備局啓言鎭安幼學朴宗赫所陳農書册子有粘連回啓之命矣其書首言本郡之農務蓋欲推之他邑而其一烟茶事旣曰宜土又云非計旣無以禁民之日用而徒發歎於資生之土產有何益乎二曰水車之利在於得人者有勝於區區制作之末而實不出於常談之外三曰壓舊洑而築新澮此弊誠多有之進言者亦云屢矣其在法例所當嚴禁更加飭勵俾絕紛紜四曰陳田虛卜事也其弊不一或不入陳災而自歸實結其責固由於守令或俵災雖多而莫禁奸吏之偸弄如非實結之分徵卽稅陳田而充數若此之類總謂之白地徵稅今其所論只及其一邊而矯捄之策歸之改量改量一事屢登覆啓今無更陳而以聖上若保之念深軫此弊之切骨前後飭敎不啻截嚴則凡爲守土之臣苟不能痛加査櫛或有把束之稅侵及不毛則其爲辜負孰大於此關石則有不必更煩行會請今姑置之允之敎以仁政莫先於經界而白地之徵稅如許云爾則寧忍任其切骨之弊不思矯捄之方乎前倅之欲以疏登聞者道伯必知之卿等卽爲關問使之報來後從長稟處俾有勤諮之實效
정조 23년 · 강
命古阜幼學朴道欽所陳農書中選用循良事令銓曹益加惕念堤堰事編農書時採入
정조 23년 · 목
備局啓言古阜幼學朴道欽所陳農書册子有粘連回啓之命矣觀此册子則其所論列凡有八條一曰修治廢堤二曰築堰防川三曰禁養童山四曰起墾陳田五曰沿邊付種六曰平田貯水七曰五家牧牛八曰選用循良也修治廢堤事築堰防川事禁養童山事起墾陳田事平田貯水事前此牧守之臣草野之士應旨敷陳俱不外此而覆奏行會已盡詳悉今不必更爲論理沿邊付種事平原近陸之地土性堅硬宜於注秧沿海近浦之地土性柔軟宜於付種云者言或近理非無可採移秧之法本非典則所許土之堅脆多係於地之饒瘠而不專在於浦之遠近則此而許其注秧彼而飭令付種硬定地界著爲令式有非因勢順理之意五家牧牛事近因禁屠之申嚴國內牛畜之繁息有非向年之比行之悠久將見家家量谷村村彌山奚獨五家一牛而止哉且其所謂面里毛色呈官出標使相賣買春秋逢點論其肥瘠云者適足爲苛瑣擾民之歸竝置之選用循良事內而政注外而殿最前後飭敎不啻耳提而面命此惟在於掌銓之官按廉之地交相勉勵各盡乃職公平注擬嚴明黜陟而已別無可以稟處者而勸農裕食之本實不外是請第令銓曹益加惕念允之敎以此儒亦知名於昨年功令之試邵農務本之要莫過於選用循良四箇字邑邑苟皆循良則於農本何有哉且於堤堰一事以金田驛川之所目覩者爲言亦可見其實際編書時以此採入事內閣知悉
정조 23년 · 강
命綾州進士南熤所陳農書中水利土宜兩條令內閣彙入新編農政書仍令邑倅採其言試之
정조 23년 · 목
備局啓言綾州進士南熤所陳農書册子有粘連回啓之命矣其書雜引經傳曼衍爲說殆若策括中文字而下列四條其一曰限田自夫井田廢而先儒好古之論雖亦俯就於此其奈古今異宜貧富不齊聽其言則美試於事則疏草野進言不妨其一場作好議論二曰火田其要歸於禁種烟茶烟茶一事非直火田爲然而前此覆啓論之悉矣三曰水利以爲水車之用亦有窮處不如使泉源漸滋灌漑有裕其所矯捄之策乃在松禁大抵牛山翟翟在處皆然朝廷所以矜念者非一其端申嚴飭禁前後相續且觀來頭如有防禁之不嚴者隨現重勘斷不可已四曰土宜以爲湖南分等初失其宜重以水勢屢變成川之處換錄覆沙不可不改量區別云成川固是永災而不無泥生之處覆沙雖曰當年災而亦有不得起墾之處似此執災正是守土之責不係於改量與否而前此災政之飭勵不啻截嚴惟在秋後考察之如何今無可以稟處者請竝姑置之允之敎以以大學類義校正之儒生進農書一通而動引經傳不識有稗官叢史者眞箇是務實知本之人卽無論其言之當否此一節可合奬拔水利土宜兩條言亦簡質彙入新編農政書之意令內閣知悉仍令邑倅採其言試之俾有食效之效
정조 23년 · 강
命光州進士李昌▣所陳農書中法浦稅米事待來春捧稅時更加嚴飭俾無濫雜之弊各營穀事另飭諸道斂散需用務守常法禁松事自廟堂各別着念
정조 23년 · 목
備局啓言光州進士李昌▣所陳農書册子有粘連回啓之命矣觀此册子則其一貧民無播百之穀無饁嗿之食或待糶糴而播種或待借貸而糊口雖欲盡利修事不可得事也貧民失農每由於種糧之艱乏官府之分糶隣里之相資卽所以救之之道也旣不能分田制產則補不足通有無之外更無別般道理所違者惟是還穀之不實借貸之無路耳此則在於守令之勸諭檢察其一高原無水處今之山稻早爲乾付種則可以穫秋矣申明隄防滀水之典可以疏則疏之可以淳則淳之事也山稻之廣播隄防之疏築前已行會其一使峽氓勤力於火粟之田而薄少其結以爲定限則土日闢而穀日倍事也火粟盛而名山日就童濯良田間被汰覆故近日議者至或以一切禁斷爲言而禁之固難無漸勸之亦所不可至於執稅之一遵通編毋得過濫向奉特敎嚴飭諸道秋後勤慢從當考察其一水車務農之要道而至於農牛則五家作統以還糶限二十兩買畜一牛名以官牛以耕五家之田事也其一各穀之宜於西北宜於東南者因其宜而種之事也其一農夫困乏以其貧富之不齊富者買土以十石爲限過限者分與其窮族隣親而貧民之未及移秧耘草者同里合力水利不逮者使堤洑之主均水分沃事也上項三條亦已屢煩論列而官牛設置易生別弊富人買土之無過十石雖是限田之遺意以今事勢遽難容議其一士農工商各書於號牌使不混殽雖儒家子不勤於學則罰以歸農事也今之號牌俱書名稱則亦足以區別四民若其冒濫殽雜之弊專由於習俗之不能安分長吏之不能守法惟當仍舊修明不必別立令式大抵四民之中惟士與農乃是本業古之人亦有晝耕而夜讀者何必罰之而後方可爲農乎若其旣不勤學又不食力者雖難免於惰遊之罰亦當漸摩振作俾自知恥而已不可人人指擿以行勸懲之政其一近年雖下給災之仁政白地之徵稅者太半綿田之給災古制而今無大同布古則以五六升三十五尺爲準而今則以八九升四十尺備納靈光之法浦爲十三邑貢稅之所而自割四面隸於法浦稅米之入歲加於前今之戶籍虛實相蒙任統弄奸戶役還穀徵於同閈此實農民之大害事也災政申飭無歲無之而惠未下究民有冤徵莫非道臣邑倅之罪何邑何地之如此旣不指的雖不得論勘揆以法綱誠極駭然綿田白徵處査實給災自有法典所載而此不可論以恒式歲以爲常大同布升尺事向於諸守令陳瘼之疏已有令廟堂從後稟處之命今姑置之捧稅精濫不係於地界之分劃與否而今此所論乃以稅米之比前加入歸咎於法聖之不屬靈光其間事情誠未可曉弊旣如此云待來春捧稅時更加嚴飭俾無濫雜之弊籍法蕩然虛戶身還之移徵於隣里實爲小民之痼瘼而前此申飭亦已屢矣且觀來頭擧行其中尤無狀之守令隨現重勘其一還弊各營之穀倍於國穀一戶租至十石求而多食者至於數百餘石畢竟族徵里徵移秧之時牟還之弊尤甚營穀則或補國用或賑貧民而牟還散給農民使買官牛事也營穀非各營之私物亦是公用支放之需則一竝革罷固非可論而分糶不均使民受害致有此等激發之言者藩閫之臣難辭其責爲先另飭諸道凡係斂散需用之節務守常法以爲贖愆之圖牟還則湖南一道雖不邑邑皆有若其流來糶糴之處專爲種糧而設不可以當夏輸納之難遽然更張置之其一正名去奢以勸農務事也此亦屢陳於他啓其一別置禁松有司以禁養松楸事也別置有司則易生他弊難責實效而向以洞里作契之最便於禁養有所仰陳方爲往復於一二道臣姑待其論報以爲量宜施行之地其一異端橫流宜勸文學事也所謂異端雖未知何所指的而前後絲綸惓惓於明天彝淑人心之道必以崇正學爲闢邪說之本八域士民奉讀是敎者必當感激興起修明經術敦尙實行咸囿於作成之化言雖出於仰勉別無法令條制之可以創新設行者請此意亦令該儒生知悉允之敎以美哉言乎言言切中罕見其倫此儒之有識已自昨年對策知之有種而後可以作農有糧而後可以勸農其本在於糶糴糶糴不實農受其害此爲當飭之一端三司之穀日漸耗縮而盡分之條隨以蝟興民之爲瘼孰甚於此朶頤染指之種種弊源專由於彼者眞所謂不可使聞向來湖倅疏中故重臣鄭一祥按是道時恬約之事朝家見其疏尙今不忘今之做外任者何乃不以故重臣爲法禁松事其言誠然問諸自鄕還朝者鄕中有松牌處其山不濯云爾則別定有司以嚴其禁不害爲虞衡之故制向者左相筵奏亦此意未知草記回下之後果有實效之可言云乎且況故相金奉朝賀拔例申明之後近未免抛置人存政擧乃如許自廟堂各別着念一遵約束守而勿失闢異端勸文學事此朝家所謂正學明則邪說自熄云者卽亦此意今其論列求之公車未易多見信乎湖南之爲士子冀北
정조 23년 · 강
命光州幼學朴文燦所陳農書中農候取早事令該牧詳問老農如可合行先試於一二坊曲
정조 23년 · 목
備局啓言光州幼學朴文燦所陳農書册子有粘連回啓之命矣近以神農之言進者殆數十百家各自條列巨細毛擧而此書則終始以一早字爲樞紐而結之以改定農時至曰不以穀雨夏至爲沈種移種之候而進之以寒食芒種不以立冬前爲種麥之候而進之以霜降前皆於俗用農節各進十五日請爲定式云夫農之取早蓋出豳雅豫字之義以其意則固善也然而天時平分自是亘古無忒農候遲速亦各隨地不同山峽晚種沿野早播莫非依於天度參以人事消息遲疾與時偕行雖於不齊之中自有一定之限羲曆授時之政呂令布農之方蓋相沿襲莫或後先則今此所論雖未知必合於農候而要不外於先春之義且待農書之裒葺請更加看詳採入允之敎以早之爲貴惟農爲然大抵三百六十日五分而爲七十二日自日南至木火土金水用事無相奪倫此朱夫子所以深有契於董生之言者今此云云南畝帶經之時必有所經歷而然以井田一區之義令該牧詳問老農如可合行則先試一二坊曲事分付道伯
정조 23년 · 강
命光州幼學鄭潤國所陳農書中相土種藝之說下本道與邑倅講確採施
정조 23년 · 목
備局啓言光州幼學鄭潤國所陳農書册子有粘連回啓之命矣觀此册子則以昨冬綸音中興水功相土宜利農器爲三大綱領而又以農家之常談術數之緖餘分爲十餘條目其論興水功則曰歲在金則穰在火則旱太陰在卯則穰在子則大旱豫察旱乾之歲秋斂以後毋論畓處之高卑各修阡陌自冬貯雨高卑盈溢則比之洑堰事半功倍爲辭矣一自昨冬修堤令下之後列邑堤堰次第疏築將見澤利之及民今若捨洑堰而先畓處則本末倒置殊非經始慮遠之道其論相土宜則辨五穀之殊性察地理之異宜無違物性以順天時爲辭矣農家要務豈有先於辨土宜順物性而江南之稻秔隴蜀之蹲鴟俗尙素有豳人之新畬岐人之載芟綸音辭敎至爲鄭重無容更煩覆奏其論利農器則曰斧斤不入於山林則役車可以利鐵店廣設於山野則鎡基可以利而田具之中耕牛最重發出各道賑穀多貿農牛一依民間賣禾之例散給田夫以其年年產畜之利賣禾之錢還納賑庫爲辭矣斧斤之時入山林自是王政之所先不獨爲役車之小利而已金石科條本自至嚴今不必別爲設法鐵店之設各隨地宜有非邑邑村村所可勒設者則不當自朝家强爲知委賣穀買牛給貰田夫事事異經法必有後弊竝置之其餘細目別無設弊救弊之指的爲說而亦無可以稟覆者請姑待農書撰出時可合採用者裁擇採用允之敎以莫曰陳談自有妙理刀劍化爲牛犢卽西京良二千石之善政縱不自官備給若能使民專意則量谷之美可以復見相土種藝之說亦足爲農家者流下本道與邑倅講確以爲採施之地
정조 23년 · 강
命茂長幼學康錫運所陳農書中論碧骨池事令廟堂更究可行易施之策以聞
정조 23년 · 목
備局啓言茂長幼學康錫運所陳農書册子有粘連回啓之命矣觀此册子則以綸音中興水功相土宜利農器三條敷衍仰對而俱無合行條件之指的爲說者其中付種移秧各從其宜水車大小隨水淺深兩段論列雖具其意見此亦屢陳於前後覆啓請竝置之允之敎以此儒必是多讀書有識解故其言富且贍往往近於理而切事情論碧骨之池亦似有素所櫽括大抵是池也周匝七萬七千四百餘步蒙利九千八百四十餘結而今欲重修於三百八十五年之後則營邑之董功民人之趨事果能有如期不日之效乎卿等念兹在兹更究可行易施之策以聞
정조 23년 · 강
命茂長幼學康洵所陳農書依回啓採用於農書裒輯時
정조 23년 · 목
備局啓言茂長幼學康洵所陳農書册子有粘連回啓之命矣今按其書蓋倣農家集成之類列書十一條繼之以總論作農之法一曰穀種二曰農糧三曰農器下及農牛四曰乘屋五曰糞田六曰深耕七曰灌注八曰土宜九曰待時十曰簑衣十一曰百穀播穫惟此諸條淺言之則夏畦之所知深言之則上農力穡之所不能非不知也貧富之不齊事力之不逮故也末乃以勤之一字爲三農之本而變惰爲勤責在監司守令此言儘好實爲一篇之綱領而守令之考績監司之宣諭未嘗不及於此則今不必更爲行會至若民皆勤於農則雨晹以時者感召之理亦或然也稽之於詩有渰萋萋興雨祁祁此力於農之辭也苟不力農何以致此以是勸民亦可謂詩之敎乎姑待農書之裒輯傡賜採擇實合詢蕘之道此外類多平泛爲說別無可以抄出稟處者請置之敎以此儒所進十二條二十有六段雖似平泛卽渠機軸中出來依回啓使之採用於農書裒輯之時俾無言而不施之歎
정조 23년 · 강
命南原前縣監張顯慶所陳農書中山棚偎儡之類嚴禁事飭諸道糾察土稅濫捧事穀種別巡事嚴飭諸邑俾有實效顯慶五衛將作窠擬入